stanford-oval/wikipedia huggingface dataset:
São Tomé ja Príncipe
Historia > Siirtomaa-aika

Portugalilaiset purjehtijat löysivät São Tomén ja Príncipen saaret vuosina 1470–1471. Ensimmäiset asukkaat saapuivat vuonna 1485. He olivat karkotettuja portugalilaisia ja Afrikan mantereelta tuotuja orjia. Maantieteellisen sijaintinsa ansiosta saarista tuli Afrikan ja Amerikan välisen orjakaupan välietappi. 1500-luvun alussa metsiä ruvettiin hakkaamaan sokeriruokoviljelmiksi, joiden työvoimaksi tuotiin orjia Länsi- ja Etelä-Afrikasta. Rotujen sekoittumisen tuloksena syntyi mulattiryhmä, joka vapautettiin orjuudesta.
1500-luvun puolivälissä São Tomésta vietiin sokeria enemmän kuin mistään muusta Afrikan maasta. Maaperän köyhtymisen ja orjien kapinoinnin takia sokeriruo’on tuotanto alkoi kuitenkin vähentyä. Ensimmäinen orjakapina tapahtui vuonna 1517. Vuoden 1595 kapinan johtaja Rei Amador hirtettiin, mutta hänestä on myöhemmin tullut kansallissankari. Merirosvot aiheuttivat myös ongelmia, ja hollantilaiset valloittivat São Tomé seitsemäksi vuodeksi vuonna 1641.
1700–1800-luvuilla saarille perustettiin kahvi- ja kaakaoviljelmiä, joiden työvoimana toimivat orjat. Virallisesti orjuus lakkautettiin vuonna 1875, mutta käytännössä pakkotyö plantaaseilla jatkui roças-järjestelmän puitteissa. 1800-luvun loppuun mennessä siirtomaaherrat olivat muuttaneet lähes kaiken käyttökelpoisen maan kaakaoviljelmiksi. Saaret olivat 1900-luvun alussa maailman suurin kaakaon tuottaja, mutta tuotanto romahti ensimmäisen maailmansodan jälkeen. Seuraavina vuosikymmeninä saaret tunnettiin raakuuksista ja korruptiosta.
Vuonna 1951 saarista tuli Portugalin merentakainen provinssi. Samaan aikaan portugalilaiset yrittivät pakottaa paikallisia forroja työskentelemään plantaaseilla. Afrikkalaisten työläisten tyytymättömyys purkautui vuonna 1953 mellakoin, joihin portugalilaiset vastasivat tappamalla yli kaksi prosenttia maan väestöstä Batepán verilöylyssä. Itsenäisyyttä vaativat asukkaat viittasivat myöhemmin tapahtumaan osoituksena portugalilaisten siirtomaaisäntien raakuuksista.
Vuonna 1960 ulkomaille muuttaneet emigrantit perustivat São Tomén ja Príncipen vapautuskomitean, joka vuonna 1972 järjestettiin São Tomén ja Príncipen vapautusliikkeeksi (Movimento de Libertação de São Tomé e Príncipe, MLSTP). Vuonna 1972 saaret saivat autonomisen statuksen, ja vuoden 1974 neilikkavallankumouksen jälkeen Portugalin hallitus aloitti vapautusliikkeen kanssa neuvottelut maan itsenäistymisestä. Algerissa solmitun sopimuksen mukaisesti São Tomé ja Príncipe julistettiin itsenäiseksi 12. heinäkuuta 1975.
Historia > Itsenäisyyden aika

1970- ja 1980-luvuilla maassa vallitsi MLSTP:n hallitsema yksipuoluejärjestelmä, mutta vuonna 1990 toteutettujen demokraattisten uudistusten seurauksena seuraavana vuonna pidettiin vapaat monipuoluevaalit. Valtaan nousi entisen pääministerin Miguel Trovoadan johtama ”Demokraattisen konvergenssin puolue” (PCD), mutta MLSTP säilyi toiseksi suurimpana puolueena. Vuoden 2001 presidentinvaaleissa voittajaksi nousi ”Itsenäinen demokraattinen toiminta” (ADI) -puolueen Fradique de Menezes, jonka riveistä oli myös pääministeri Maria das Neves. Fernando Pereiran johtama sotilaskaappaus syrjäytti Menezesin ja Nevesin 16. heinäkuuta 2003, mutta viikon neuvottelujen jälkeen kaappaajat luovuttivat vallan takaisin vaaleilla valitulle hallitukselle.
Kesäkuussa 2005 pääministeri ja koko hallitus erosivat. Keskuspankin johtaja Maria do Carmo Silveira nousi pääministeriksi. Vuoden 2006 parlamenttivaalit voitti Movimento Democrático das Forças de Mudança (Muutosvoimien demokraattinen liike, MDFM), joka sai parlamentin 55 paikasta 23.
Vuoden 2009 helmikuussa hallitus sanoi paljastaneensa vallankaappausyrityksen. Oppositiojohtaja Arlecio Costa joutui lähes vuodeksi vankilaan. Vuoden 2010 elokuussa oppositiopuolue ADI voitti parlamenttivaalit ja Patrice Trovoadasta tuli pääministeri. Trovoadan hallitus menetti joulukuussa 2012 äänestyksessä parlamentin luottamuksen ja uudeksi pääministeriksi nimitettiin Gabriel Costa.
São Tomé ja Príncipen pääministeri on ollut joulukuusta 2018 Jorge Bom Jesus. Lokakuun 2018 parlamenttivaaleissa MLSTP-PSD (São Tomén ja Príncipen vapautusliike – sosiaalidemokraattinen puolue) sai 23 paikkaa ja PCD-UDD-MDFM sai viisi paikkaa. Yhdessä ne saivat ehdottoman enemmistön eli 28 paikkaa maan 55-paikkaisessa parlamentissa ja MLSTP-PSD:n johtaja Jorge Bom Jesus nousi hallituskoalition pääministeriksi. Edellisen pääministerin Patrice Trovoadan puolue ADI sai 25 paikkaa ja siirtyi oppositioon.
Politiikka

São Tomé ja Príncipe on semipresidentiaalinen tasavalta. Presidentti valitaan yleisillä vaaleilla viideksi vuodeksi kerrallaan. Kansalliskokous valitsee pääministerin, jonka presidentti hyväksyy. Yksikamarisessa parlamentissa eli kansalliskokouksessa on 55 edustajaa, jotka valitaan nelivuotiskausille kerrallaan.
São Tomé ja Príncipen presidentti on ollut elokuusta 2016 lähtien Evaristo Carvalho, joka voitti presidentinvaalien toisella kierroksella istuvan presidentin Manuel  Pinto da Costan. ADI-puoluetta edustava Carvalho on ollut aiemmin kahdesti maan pääministeri. Pääministerillä on enemmän poliittista toimeenpanovaltaa kuin presidentillä. Maassa on ollut tapana, että eri poliittisista leireistä tulleet presidentti ja pääministeri ovat hallinneet yhteisymmärryksessä keskenään.
Hallinnollinen jako ja kaupungit

Valtio on jaettu kuuteen piirikuntaan, joista viisi sijaitsee São Tomén saarella ja yksi Príncipessä. Piirikuntien johtoon äänestetään kolmen vuoden välein valtuusto, jolla on rajoitettu itsenäinen päätäntävalta paikallisasioissa.
Vuoden 2012 väestönlaskun mukaan suurimmat kaupungit olivat São Tomé (noin 66 900 asukasta), Neves (noin 8 400 asukasta) ja Santana (noin 7 400 astukasta).
Talous

São Tomé ja Príncipe on alemman keskitulotason maa. Valtion bruttokansantuote on kasvanut vuosien 2010–2019 keskimäärin 4 prosenttia vuodessa. Kasvua ovat vetäneet maatalous, matkailu ja oljyteollisuuteen liittyneet ulkomaiset suorat sijoitukset, mutta kasvun suurin tekijä ovat olleet kuitenkin kehitysapu ja lainat.
São Tomé ja Príncipen talouden haasteet ovat samanlaiset kuin muilla pienillä saarivaltioilla, ja sen syrjäinen sijainti vaikeuttaa talouden monipuoleistamista. Valtio onkin erittäin altis ulkopuolisille shokeille. Lisäksi saarten pinnanmuodot ovat haastavat ja työvoimaa on vähän.
São Tomé ja Príncipen ilmasto sopii erinomaisesti trooppiselle maataloudelle: kasvukausi on pitkä, vulkaaninen maaperä on hedelmillistä eikä vedestä ole pulaa. Kaakaopuu on tärkein viljelykasvi, ja se kattaa kaksi kolmasosaa kaikesta viljelymaasta. Kaakao käsitti vuonna 2017 peräti 93 prosenttia kaikista vientituloista. Kaakaopuun lisäksi kookospalmu on yleinen viljelykasvi. Valtion maatalous ei kuitenkaan riitä tuottamaan ruokaa kansan tarpeeseen; ruoka on tuotava ulkomailta, mikä aiheuttaa ruoan hinnan suurta vaihtelua.
São Tomé ja Príncipe luottaa tulevaisuudessa öljyvarantoihinsa. Vuonna 2001 maa sopi kiistansa Nigerian kanssa aluevaatimuksista Guineanlahdella. Kaksi vuotta myöhemmin yhteisalue avattiin öljy-yhtiöiden huudettavaksi. Se jaettiin yhdeksään huutokaupattavaan osaan. Ensimmäisen osan oikeudet menivät kansainvälisille öljy-yhtiöille 123 miljoonan dollarin hintaan, josta São Tomé ja Príncipe sai 40 prosenttia (loput meni Nigerialle). Chevron aloitti poraukset alueella vuonna 2006.
Talous > Liikenne

São Tomé ja Príncipelle pääsee helpoiten lentäen, ja maassa on kaksi lentoasemaa, São Tomén kansainvälinen ja Príncipen lentoasema. Euroopasta São Tomélle lennetään vain Portugalista, Afrikasta useammastakin paikasta. Maassa ei ole syvänmeren satamaa, joten isot alukset joutuvat ankkuroitumaan merelle ja purkamaan lastinsa proomuihin. Tieverkko on afrikkalaisittain hyvä.
Väestöjakauma

São Tomé ja Príncipen asukasluku oli vuonna 2020 maan tilastokeskuksen arvion mukaan 210 240. Suurin osa väestöstä on niin sanottuja forroja, jotka ovat eurooppalaisten siirtolaisten ja afrikkalaisten orjien jälkeläisiä. Toinen vanha ryhmä on angolarit, jotka ovat São Tomén saarelle haaksirikkoutuneiden angolalaisten orjien jälkeläisiä. He sulautuivat 1900-luvulla valtaväestöön, vaikka elivät pitkään eristäytyneenä São Tomén eteläosassa. Saarille on muuttanut asukkaita myös monista muista Afrikan valtioista, erityisesti Kap Verdestä, Angolasta ja Mosambikista.
Väestönkasvu on korkeampi kuin koko maailman keskiarvo, mutta matalampi kuin Saharan eteläpuolisessa Afrikassa. Väestö on nuorta, ja kaksi viidesosaa asukkaista on alle 15-vuotiaita. Elinajanodote oli vuonna 2019 peräti 70,4 vuotta. Se on lähellä maailman keskiarvoa ja korkeampi kuin monissa Afrikan maissa.
Pääasiallisena kielenä on portugali, jonka lisäksi puhutaan ainakin kolmea eri portugalin kreolia. Uskonnollisesti asukkaista on noin 70 prosenttia katolisia ja kohtalainen määrä protestanttisten kirkkojen kannattajia. Perinteistä afrikkalaista animismia harjoitetaan jonkin verran, ja se on yleistä muidenkin uskontojen edustajilla.
Väestöstä 95,5 prosenttia asuu São Toméssa ja 4,5 prosenttia Príncipen saarella. Kolmannes väestöstä asuu São Toméssa tai sen ympäristössä.
Kulttuuri ja media

São Tomé ja Príncipen kulttuuria kutsutaan lusoafrikkalaiseksi, koska siinä on elementtejä portugalilaisten ja heidän saarille tuomiensa länsiafrikkalaisten kansojen kulttuureista. Sãotomélaiset kutsuvat puhumaansa portugalinkreolia nimillä forro, lunga santome tai dialecto, Príncipellä puhuttua murretta sanotaan ling’leksi. Lapset oppivat koulussa portugalia, ja portugalilaiset televisiolähetykset ovat vähentäneet paikallisten kielten käyttöä.
Kaupunkiasutus on rakennettu portugalilaiseen siirtomaatyyliin. Maaseudulla näkee afrikkalaistyylisiä puisia paalujen varaan rakennettuja taloja, joita ympäröi pieni vihannestarha. Ruokakulttuuri perustuu trooppisiin vihanneksiin ja banaaneihin. Kala on yleisin proteiinin lähde. Useimmilla pihoilla kasvaa sitrushedelmäpuita.
Sananvapaus on kirjattu perustuslakiin ja sitä noudatetaan myös käytännössä. Maassa ilmestyy kolme yksityistä ja yksi valtiollinen sanomalehti. Valtio pitää yllä ainoaa radio- ja televisioasemaa, mutta yksityisten asemien perustaminen on luvallista. Oppositio saa lähetysaikaa ilmaiseksi.
Kulttuuri ja media > Urheilu

Jalkapallo on saarten suosituin urheilulaji. Olympialaisiin valtio on osallistunut Atlantasta 1996 lähtien. Sillä on ollut olympialaisissa 2–3 hengen joukkue, eikä se ole saanut mitaleita.
Aiheesta muualla

Kuvia tai muita tiedostoja aiheesta São Tomé ja Príncipe Wikimedia Commonsissa
| n k Afrikan valtiot |
| --- | --- | --- |
|  Pohjois-Afrikka |  Algeria  Egypti  Libya  Marokko  Mauritania  Sudan  Tunisia  |  |
|  Länsi-Afrikka |  Benin  Burkina Faso  Gabon  Gambia  Ghana  Guinea  Guinea-Bissau  Kamerun  Kap Verde  Kongon tasavalta  Liberia  Mali  Norsunluurannikko  Niger  Nigeria  Päiväntasaajan Guinea  São Tomé ja Príncipe  Senegal  Sierra Leone  Togo  |  |
|  Keski-Afrikka |  Burundi  Keski-Afrikan tasavalta  Kongon demokraattinen tasavalta  Ruanda  Tšad  |  |
|  Itä-Afrikka |  Djibouti  Eritrea  Etelä-Sudan  Etiopia  Kenia  Seychellit  Somalia  Tansania  Uganda  |  |
|  Eteläinen Afrikka |  Angola  Botswana  Etelä-Afrikka  Komorit  Lesotho  Madagaskar  Malawi  Mauritius  Mosambik  Namibia  Swazimaa  Sambia  Zimbabwe  |  |
 Itsehallintoalueet: Länsi-Sahara kiistanalainen alue  Mayotte  Réunion  Saint Helena 
| n k Portugalinkielisten maiden yhteisö |
| --- | --- |
Jäsenvaltiot:  Angola  Brasilia  Guinea-Bissau  Itä-Timor  Kap Verde  Mosambik  Portugali  Päiväntasaajan Guinea  São Tomé ja Príncipe 
| Auktoriteettitunnisteet  |
| --- | --- |
Kansainväliset:  FAST  ISNI  VIAF 
Kansalliset:  Ranska  BnF data  Saksa  Israel  Yhdysvallat  Ruotsi  Japani  Tšekki  Portugali 
Maantieteelliset:  MusicBrainz area 
Taiteenala:  KulturNav 
Henkilöt:  UK Parliament 
Muut:  NARA  IdRef 
Pico Cão Grande, vulkaaninen tulppa
São Sebastiãon linnoitus
São Tomé ja Príncipen presidentinpalatsi.
Kaakaota sãotomélaisella plantaasilla.
Poikia São Toméssa.
Calulu kala-ateria
Eišiškės

| Eišiškės |
| --- | --- |
 Eišiškėsin kirkko ja kellotorni.
 vaakuna
 Sijainti kartalla.
 Koordinaatit: 54°10′N, 25°0′E 
Valtio:   Liettua
Lääni:  Vilna
Kunnallispiiri:  Šalčininkain kunnallispiiri
Ensimmäinen maininta:  1384
Kaupunginoikeudet:  1950
Väkiluku (2010):  3 753
Infobox OKVirheellinen NIMI-arvo: 
Eišiškės (puol. Ejszyszki, Eishyshok) on liettualainen kaupunki, joka sijaitsee maan kaakkoisosassa, Vilnan läänissä lähellä Valko-Venäjän rajaa. Se on osa Šalčininkain kunnallispiiriä. Kaupunki sijaitsee pienillä kukkuloilla, joita ympäröi Verseka- ja Dumblė-jokien muodostama soinen laakso. Vuonna 2010 Eišiškėsissä asui 3 753 asukasta. Kaupungissa toimii pienikokoinen sairaala ja kaksi eri korkeakoulua, joista toinen on liettuankielinen ja toinen puolankielinen.
Historia

Eišiškės mainitaan ensimmäisen kerran Königsbergin sopimuksessa vuonna 1384, jolloin Vytautas Suuri ja Saksalainen ritarikunta solmivat yhteisen rauhansopimuksen. Liettuan kronikoiden mukaan kaupunki nimettiin Karijotasin pojan Eikšysin mukaan. Kaupungin itäosassa on 1300–1400-luvuilla rakennetun linnan jäänteitä. Eišiškės oli tärkeä solmukohta Vilnan ja Varsovan välisellä reitillä. Kaupunki oli yksi tärkeimmistä kauppa-alueista Liettuan suuriruhtinaskunnassa. Eišiškėsillä oli oma tuomioistuin ja kaupungin aatelisia valittiin Sejmiin.
Eišiškės vaurioitui pahoin ja paloi vuonna 1655 Venäjän–Puolan sodassa ja vuonna 1706 Suuressa Pohjan sodassa. Kaupunki menetti suurimman osan väestöstään sekä tärkeän asemansa kauppa-alueena. 1600-luvun lopulla Eišiškėsin taloutta yritettiin elvyttää antamalla kaupungille Magdeburgin kaupunginoikeudet, ja se tuli tunnetuksi hevos- ja nautataloudestaan. Aikaisempi kauppatori ja lähialueen kadut ovat vuodesta 1969 olleet kulttuuriperinnöllisesti suojeltuja.
Eišiškėsin asema heikkeni entisestään Puolan jaoissa, etenkin sen vaurioiduttua pahoin Isänmaallisessa sodassa. Kaupungin väkiluku kasvoi nopeasti Tammikuun kansannousussa ja maaorjuuden lakkauttamisen jälkeen. Tiilitalojen rakentaminen yleistyi kaupungissa lukuisten tulipalojen jälkeen. Eišiškės oli osa Puolan toisen tasavallan Nowogródekin voivodikuntaa vuosina 1918–1939. Toisen maailmansodan aikana kaupunki kärsi jonkin verran Armia Krajowan, Wehrmachtin ja puna-armeijan välillä käydyissä taisteluissa.
Juutalaisten historia

Vanhojen juutalaisten legendojen mukaan Eišiškėsin vanhimmilla juutalaisilla hautausmailla on ollut hautakiviä vuosilta 1097 ja 1171, mikä tekisi Eišiškėsistä yhden vanhimmista juutalaisten asuinpaikoista Itä-Euroopassa. Kuitenkin luotettavien tietolähteiden mukaan juutalaisia olisi asunut kaupungissa vasta 1700-luvulta lähtien. Tuohon aikaan heillä oli jo synagoga kaupungissa ja kaksi juutalaista hautausmaata. Lisäksi juutalaiset käsittivät noin puolet kaupungin väestöstä. Kaupungin kasvettua myös juutalaisen väestön määrä kasvoi, korkeimmillaan juutalaisten määrä kaupungin asukkaista oli 80 % vuonna 1820. Vuodesta 1850 juutalaisilla oli kaksi beth midrashia kaupungissa. Juutalaiset johtivat kaupankäyntiä ja käsitöiden tekoa; vuonna 1935 117 kaupungissa toimineesta yrityksestä 106 kuului juutalaisille.
25. syyskuuta–26. syyskuuta 1941 Einsatzgruppenin yksikkö saapui Eišiškėsiin murhaten 3 446 kaupungin juutalaista ja noin 1 500 juutalaista kaupungin lähialueilla. Miesten ruumiit poltettiin kaivannoissa juutalaisen hautausmaan ympärillä. Nykyään vanhan hautausmaan alueella on muistokivi tapahtuneesta kolmella eri kielellä. Uusi hautausmaa tuhottiin vuonna 1953 ja muutettiin päiväkodin pihamaaksi. Suurin osa juutalaisista taloista selvisi holokaustista, ja ne ovat nykyään kulttuuriperinnöllisesti suojeltuja. Toinen beth midrasheista toimii nykyään kirjastona ja toinen on purettu. Kaupungin synagoga muutettiin neuvostoaikana urheiluhalliksi, mutta se on nykyään hylätty. Brooklynin yliopiston professori Yaffa Eliach on kirjoittanut Eišiškėsin juutalaisväestön historiasta kirjan There Once Was A World.
Väestö nykyään

| Vuosi | Väkiluku |
| --- | --- |
1833: 630
1861: 751
1897: 3 196
1931: 2 839
1959: 2 532
1970: 3 477
2008: 3 765
2010: 3 753
Holokaustin vaikutuksesta juutalainen enemmistö hävisi kaupungista. Nykyään puolalaiset ovat kaupungissa enemmistönä; he käsittävät Šalčininkain kunnallispiirissä 80 % väestöstä. Eišiškėsissä on myös pieni romanivähemmistö käsittäen 34 perhettä.
Kirkot

Eišiškėsin ensimmäinen kirkko rakennettiin todennäköisesti Vytautas Suuren rakennuttamana vuonna 1398. Se oli yksi ensimmäisistä kirkoista kristinuskon levittyä Liettuaan. Erään teorian mukaan kirkko paloi Liettuan sisällissodan (1431-1435) aikana. Kirkko rakennettiin uudelleen eri paikalle. Noin vuonna 1500 rakennettiin toinen kirkko kaupungin eteläpuolelle. Todennäköisesti molemmat kirkot paloivat ja tuhoutuivat Venäjän–Puolan sodassa. Uusi pienikokoinen ja kehnosti rakennettu kirkko rakennettiin, mutta ennen korjaus- ja parantelutöitä ruotsalaiset polttivat sen. Vuonna 1707 rakennettiin puinen kirkko, joka koostui kaksikerroksisesta tornista ja kolmikerroksisesta kellotapulista. 1770-luvulla kirkko oli hajoamassa, ja se tarvitsi korjaustöitä. Korjaustöiden yhteydessä rakennettiin myös uusi pappila ja seurakuntakoulu.
Vuonna 1845 laadittiin suunnitelma uudesta, uusklassisesta kirkosta, jonka suunnitteli puolalais-liettualainen historioitsija Teodor Narbutt. Uusi kirkko valmistui vuonna 1852, ja se toimii yhä kaupungin katolisena kirkkona. Kivestä rakennetussa kirkossa on portiikki, joka koostuu kuudesta doorilaisesta pylväästä, sekä barokkityylinen kellotapuli. Kirkon sisällä olevat kolme maalausta on suojeltu kansallisina muistomerkkeinä.
Koulutus

Ensimmäinen koulu, joka oli kirkon ylläpitämä, perustettiin vuonna 1524. Se oli yksi ensimmäisistä kouluista Liettuassa. Seitsenvuotinen koulu perustettiin vuonna 1921, mutta vuoteen 1938 sillä ei ollut omaa rakennusta ja huoneita jouduttiin vuokraamaan yksityishenkilöille. Toinen maailmansota ehti alkaa ennen kuin uusi koulu ehti kunnolla avautua. Saksan miehityksen aikana saksalaiset takavarikoivat koulun ja perustivat rakennukseen komentokeskuksen. Koulu tuhoutui pahoin pommituksissa. Sodan jälkeen koulu rakennettiin uudelleen ja koulu aloitti kolmella eri kielellä: venäjäksi, puolaksi ja liettuaksi. Oppilaiden määrän kasvettua kouluun rakennettiin lisärakennus vuonna 1967. Venäjänkielinen koulu muutti pois vuonna 1983 ja liettuankielinen 1992. Vuonna 2006 puolankielinen koulu nimettiin Eišiškėsin gymnasiumiksi. Venäjänkielinen koulu on nykyään liitetty liettuankieliseen kouluun, joka on nimetty Stanislovas Rapalionisin mukaan.
Kirjallisuutta

Eliach, Yaffa: There Once Was A World: A 900-Year Chronicle of the Shtetl of Eishyshok. Back Bay Books, 1999. ISBN 978-0316232395
Aiheesta muualla

Wikimedia Commonsissa on kuvia tai muita tiedostoja aiheesta .
Salcininkain kunnallispiirin sivusto (liettuaksi) (englanniksi) (puolaksi)
Liettuan kaupungit
Vilna | Kaunas | Klaipėda | Šiauliai | Panevėžys | Alytus | Marijampolė | Mažeikiai | Jonava | Utena | Kėdainiai | Telšiai | Visaginas | Tauragė | Ukmergė | Kretinga | Šilutė | Radviliškis | Palanga | Druskininkai | Gargždai | Rokiškis | Biržai | Elektrėnai | Kuršėnai | Garliava | Jurbarkas | Vilkaviškis | Raseiniai | Anykščiai | Lentvaris | Naujoji Akmenė | Grigiškės | Prienai | Joniškis | Kelmė | Varėna | Kaišiadorys | Pasvalys | Kupiškis | Zarasai | Skuodas | Kazlų Rūda | Širvintos | Molėtai | Šalčininkai | Šakiai | Švenčionėliai | Ignalina | Pabradė | Kybartai | Šilalė | Nemenčinė | Pakruojis | Švenčionys | Trakai | Vievis | Kalvarija | Lazdijai | Rietavas | Žiežmariai | Eišiškės | Ariogala | Neringa | Šeduva | Birštonas | Venta | Akmenė | Tytuvėnai | Rūdiškės | Vilkija | Pagėgiai | Viekšniai | Žagarė | Ežerėlis |Skaudvilė | Gelgaudiškis | Kudirkos Naumiestis | Simnas | Salantai | Linkuva | Veisiejai | Ramygala | Priekulė | Joniškėlis | Jieznas | Daugai | Obeliai | Varniai | Virbalis | Vabalninkas | Seda | Subačius | Baltoji Vokė | Dūkštas | Pandėlys | Dusetos | Užventis | Kavarskas | Smalininkai | Troškūnai | Panemunė
Eišiškėsin linnan raunioita nykypäivänä.
Eišiškėsin suuri synagoga vuosina 1911-1914.
Eišiškėsia vuosina 1915–1917.
Eišiškėsin kirkon kellotapuli.
Ruotsin kirkon virsikirja (1986)

Den svenska psalmboken.
Ruotsin kirkon ruotsinkielinen virsikirja, Den svenska psalmboken, on vuodelta 1986.
Kirjan historiaa

Ensimmäinen Ruotsissa ilmestynyt ja säilynyt virsikokoelma oli Swenske songer eller Wisor vuodelta 1536. Siinä oli 47 laulua. 1500-luvulla ilmestyi useita laulukokoelmia ja nimitys Den svenska psalmboken esiintyy ensimmäistä kertaa 1543. Ensimmäinen puolivirallinen ruotsinkielinen virsikirja Ruotsissa oli ns. Uppsalan virsikirja (Uppsalapsalmboken) vuodelta 1645. Sen jälkeen Ruotsissa on julkaistu neljä virallista virsikirjaa:
Vuoden 1695 virsikirja, jossa oli 413 virttä. Kirja tunnetaan nimellä karoliininen virsikirja (Den karolinska psalmboken). Kirjan virsirunoilijoista voidaan mainita Jesper Svedberg, Jacob Arrhenius ja Haqvin Spegel. Se oli esikuvana 1701 ilmestyneelle suomenkieliselle virsikirjalle, joka oli käytössä Suomessa 1880-luvulle saakka (ns. Vanha virsikirja).
Vuoden 1819 virsikirja, jossa oli 500 virttä. Siihen liitettiin 1921 lisäys Nya psalmer, jolloin virsiä oli 673. Kirja tunnetaan Wallinin virsikirjana (Den wallinska psalmboken) kirjan tekemistä johtaneen arkkipiispa Johan Olof Wallinin mukaan. Wallinin ohella keskeisiä virsirunoilijoita oli Frans Mikael Franzén.  Vuoden 1921 lisäykseen tuli mukaan kansainvälistä virsiaineistoa sekä 1800-luvun loppupuolen ruotsalaisten virsirunoilijoiden kuten Lina Sandell-Bergin virsiä.
Vuoden 1937 virsikirja, jossa oli 612 virttä. Virsikirjan keskeisiä ruotsalaisia virsirunoilijoita olivat muiden muassa Natalael Beskow, J. A. Eklund, Edvard Evers ja Paul Nilsson. Vuonna 1969 Ruotsin kirkon kirkolliskokous asetti virsikomitean valmistelemaan lisäystä vuoden 1937 virsikirjaan. Komitea julkaisi kolme lisävihkoa: 71 psalmer och visor 1971 (71 virttä), Psalmer och visor 76 (137 virttä) sekä Psalmer och visor 82 (155 virttä). Myöhemmin virsikomitean tehtävä laajeni vuoden 1937 virsikirjan uudistamiseen.
Komitean työn tuloksena valmistui vuoden 1986 virsikirja. Siinä on 700 virttä. Virsikirjatyön keskeinen hahmo oli Anders Frostenson. Vuoden 1969 virsikomitean perustaminen tapahtui hänen aloitteestaan. Muita keskeisiä henkilöitä virsikirjan valmistumisessa olivat muiden muassa runoilija ja kirjailija Britt G. Hallqvist, professori, piispa Jan Arvid Hellström (1941–1994) sekä runoilijat Eva Norberg ja Margareta Melin. Virsien säveltäjistä voidaan mainita Sven-Erik Bäck, Roland Forsberg ja Lars Åke Lundberg.